|  |
| --- |
| Veselinas Topalovas |
|  |
| Pilnas vardas | Veselinas Topalovas |
| Šalis | Bulgarijos vėliava Bulgarija |
| Gimė | 1975 m. kovo 15 d. (48 metai)Bulgarija Rusė |
| Titulas | didmeistris |
| Pasaulio čempionas | FIDE čempionas 2005-2006 |
| Aukščiausias reitingas | 2813 |

**Veselinas Topalovas** (g. 1975 m. kovo 15 d. Rusėje) – Bulgarijos šachmatininkas, didmeistris, buvęs FIDE pasaulio čempionas.

Jis laimėjo pasaulio šachmatų čempionatą, 2005-aisiais, kai titulas dar buvo padalintas, tačiau kitais metais titulą prarado. FIDE prezidentas Kirsanas Iliumžinovas nusprendė sujungti „klasikinio" pasaulio čempiono ir FIDE čempiono vardą, todėl FIDE čempionas Topalovas ir „klasikinis" čempionas Vladimiras Kramnikas žaidė mačą dėl to, kas bus naujasis čempionas. Kraminkas laimėjo. 2010-aisiais Topalovas žaidė su tuometiniu pasaulio čempionu Višvanatanu Anandu dėl titulo, tačiau pralaimėjo.

Topalovas yra vienas iš penkių žaidėjų pasaulyje, kuriam pavyko pasiekti 2800 reitingo ribą.

Sportinė karjera
----------------

### Jaunystė

Šachmatais pradėjęs nuo 8-ių, Veselinas anksti išsiveržė į perspektyvių žaidėjų tarpą, 1989 m. dalyvaudamas pasaulio jaunių čempionate tapo vaikų iki 14 m. pasaulio čempionu, antru turnyre iki 16 m. o 17-kos, tapo didmeistriu. Kadangi Bulgarijoj nebuvo rimtų šachmatų tradicijų, meistriškumo gilinimui, Veselinas Topalovas išvyko į Ispaniją. O ten „griežta mokykla" padarė iš jo rimtą, energingą bei atkakliai siekiantį tikslo kovotoją.

### Tarp stipriausių

Nuo 1993 m. Veselinas Topalovas tapo superturnyrų dalyviu, netrukus atėjo ir sėkmė: Madride surinko 6½ taško iš 9 ir kartu su V. Kramniku ir V. Anandu pasidalijo 1-ąją vieta. Į pretendentus nei FIDE, nei PŠA atrankose dar nepateko, bet jau 1994 m. jis pirmą kartą buvo pakviestas į Linaresą, kur, kartu su G. Kamskiu ir V. Anandu pasidalijo 7-9 vietas.

Veselinas Topalovas puikiai pasirodė Maskvos šachmatų olimpiadoje, kur jis paguldė ant menčių visus vedančiųjų pasaulio rinktinių lyderius, tarp jų ir G. Kasparovą.

Sekantys, 1995 m. jam atnešė nemažai žymių pergalių, bet tikras sužibėjimas – 1996 m. Tais metais jis vieną po kito laimėjo superturnyrus: Amsterdame (6½ iš 9), Dos Hermanase (6 iš 9), Madride (6½ iš 9), Novgorode (6 iš 10), Vienoje (5½ iš 9). Per pusmetį jis 50 taškų padidino reitingą (2750). Po to, jau niekas nesistebėjo, kad jį pakvietė į „šešių turnyrą" Las Palmase. Jame bulgaras, galingai finišavęs, pasidalijo 3-4 vietas su V. Kramniku ir patvirtino savo aukščiausią klasę.

Tačiau nematydamas perspektyvų kilti aukščiau – pasaulio čempionatų mačų nebuvo, o į turnyrus jį ir taip kviesdavo, Veselino žaidimo lygis truputį nukrito.

Atgaivino jį bendras darbas su 18-mečiu R. Ponomariovu, laimėjusiu FIDE pasaulio čempionatą. Veselinas po 2002 m. žiemos vėl pradėjo kopti į aukštumas.

### Kova dėl pasaulio čempiono vardo

Dortmunde 2002 m. buvo per žingsnį nuo mačo su V. Kramniku, pralaimėjęs finale prieš P. Leko 1½ : 2½.

2004 m. jis turėjo laimėti FIDE atkrentamųjų mačų pasaulio čempionatą, tačiau pusfinalyje nusileido R. Kasimdžanovui, vėliau tapusiam FIDE pasaulio čempionu. Bet tai buvo tik pradžia prieš aukščiausiąjį jo karjeros laimėjimą. 2005 m. jis vėl pirmose rolėse.

Žiemą jis pasidalijo 1-ąją vietą su G. Kasparovu Linareso turnyre (8 iš 12), kur laimėjo prieš Garį. Pavasarį – 1-oji vieta Sofijoje (6½ iš 10), vasarą – 2-as Dortmunde.

  

### FIDE pasaulio šachmatų čempionas

2005 m. rudenį San Luise su atsarga laimėjo ratų sistema vykdytą FIDE pasaulio čempionatą (10 iš 14).

2006 m. FIDE pasaulio čempionas patvirtino savo klasę: Veik an Zee (9 iš 13 ir įveiktas V. Anandas), Morelija/Linaresas (8 iš 14) ir 2-3 vietos, Sofija – 1-oji vieta (6½ iš 10). Prieš mačą su V. Kramniku jo reitingas buvo 2813 – aukštesnis už 2005 m. G. Kasparovo reitingą. Jo varžovo reitingas – 2743.
V. Topalovas dalyvavo 2006 m. vykusiame klasikinio pasaulio čempiono ir FIDE pasaulio čempiono titulų apjungimo mače, kur žaidė su V. Kramniku 12-kos partijų mačą. Mačas baigėsi lygiosiomis 6 : 6, tačiau aiškinantis nugalėtoją - žaisdamas greitųjų šachmatų 4-ių partijų mačą, pralaimėjo 1½ : 2½ ir neteko pasaulio čempiono titulo.

### Po titulo praradimo

#### Bandymai susigražinti titulą

Kaip kompensaciją už neleidimą žaisti 2007 m. Meksikoje, FIDE suteikė Veselinui teisę žaisti mačą su pasaulio šachmatų taurės nugalėtoju (G. Kamskiu), o šio mačo nugalėtojui – su V. Anandu. 2009 m. vasario mėn Sofijoje nugalėjęs 8-ių partijų mače G. Kamskį 4½ : 2½ , žaidė 2010 m. su V. Anandu mačą dėl pasaulio čempiono vardo, bet pralaimėjo jį 5½ : 6½. Nors sėkmė ir nelydėjo, jis ir toliau dalyvavo pasaulio šachmatų čempionato varžybose. Žaidė 2011 m. Kandidatų mačuose, kur ketvirtfinalyje susitiko su G. Kamskiu ir, pralaimėjęs 1½ : 2½ ,iš varžybų iškrito. Užėmęs 1-ą vietą 2012-2013 m. Didžiojo prizo varžybose pateko į 2014 m. Kandidatų turnyrą, bet ten žaidė nesėkmingai - 8-a vieta. Dar kartą žaidė 2016 m. Kandidatų turnyre, į kurį pateko pagal aukštą vidutinį 2015 m. reitingą, bet ir vėl 8-oji vieta.

#### Greitieji šachmatai

2012 m. sėkmingai žaidė Astanoje vykusiame pasaulio greitųjų šachmatų čempionate, kur surinkęs 9,5 tšk. iš 15-kos galimų laimėjo bronzos medalį.

Šaltiniai
---------

1. ↑  „Pasaulio čempionato mačas tarp Vladimiro Kramniko ir Veselino Topalovo" (anglų). Suarchyvuota iš originalo 2012-05-17. Nuoroda tikrinta 2020 m. rugpjūčio 22 d..`{{cite web}}`: CS1 priežiūra: netinkamas URL (link)

Nuorodos
--------

* Veselino Topalovo biografija ir partijos
* Veselinas Topalovas

  



| Sporto pozicijos |
| --- |
| Prieš tai:**Rustamas Kasimdžanovas** | **FIDE Pasaulio šachmatų čempionas**2005–2006 | Po to:' |

|  |  |
| --- | --- |
|  | **Vikiteka: Veselinas Topalovas** – vaizdinė ir garsinė medžiaga  |

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RPasaulio šachmatų čempionai |
| --- |
|  |
| Neoficialūs čempionai (iki 1886 m.) | 
Luisas Ramirezas de Liucena · Pedro Damiano · Ruy Lopesas · Leonardas da Kutri· Paulas Boi · Alesandras Salvio · Džioakinas Grekas · Legalis de Kermeras · Fransua Filidoras · Aleksandras Dešapelis · Luisas Šarlis de la Burdonė · Pjeras Sent-Amanas · Hovardas Stauntonas · Adolfas Andersenas  · Polas Morfis  · Vilhelmas Šteinicas  · Johanesas Cukertortas |
|  |
| Oficialūs čempionai (po 1886 m.) | 
Vilhelmas Šteinicas · Emanuelis Laskeris · Chosė Raulis Kapablanka · Aleksandras Aliochinas · Maksas Eivė · Michailas Botvinikas · Vasilijus Smyslovas · Michailas Talis · Tigranas Petrosianas · Borisas Spaskis · Robertas Fišeris · Anatolijus Karpovas · Garis Kasparovas |
|  |
| Padalintas titulas | 

|  |  |
| --- | --- |
| Klasikiniai | 
Garis Kasparovas · Vladimiras Kramnikas |
|  |
| FIDE | 
Anatolijus Karpovas · Aleksandras Chalifmanas · Višvanatanas Anandas · Ruslanas Ponomariovas · Rustamas Kasimdžanovas · Veselinas Topalovas |

 |
|  |
| Oficialūs čempionai | 
Vladimiras Kramnikas · Višvanatanas Anandas · Magnusas Karlsenas · Dingas Liženas |

 |